Prezenta propunere și cealaltă propunere care face parte din acest pachet includ, de asemenea, dispoziții detaliate privind modificările care trebuie aduse instrumentelor juridice care sunt în prezent texte stabile, în forma adoptată de colegiuitori: Codul frontierelor Schengen, Regulamentul EES, Regulamentul VIS, Decizia 2008/633/JAI a Consiliului și Decizia 2004/512/CE a Consiliului.

Celelalte instrumente enumerate (Regulamentele ETIAS, Eurodac, SIS, ECRIS-TCN, eu­LISA) sunt în curs de negociere în cadrul Parlamentului European și al Consiliului. Pentru aceste instrumente, este, așadar, imposibil, în această etapă, să se prevadă modificările necesare. Comisia va prezenta astfel de modificări pentru fiecare dintre aceste instrumente în termen de două săptămâni din momentul în care se va ajunge la un acord politic cu privire la proiectele de regulamente respective.

•Coerența cu dispozițiile deja existente în domeniul de politică vizat

•Coerența cu celelalte politici ale Uniunii în domeniul justiției și al afacerilor interne

Atât prezenta propunere, cât și cealaltă propunere din pachet respectă și urmează liniile trasate în Agenda europeană privind migrația și în comunicările ulterioare, inclusiv în Comunicarea privind menținerea și consolidarea spațiului Schengen, în Agenda europeană privind securitatea și în activitatea și rapoartele Comisiei privind progresele înregistrate către o uniune a securității efectivă și autentică. Prezenta propunere este coerentă cu alte politici ale Uniunii, și anume:

·securitatea internă: Agenda europeană privind securitatea prevede că respectarea unor standarde comune ridicate în materie de gestionare a frontierelor este esențială pentru prevenirea criminalității transfrontaliere și a terorismului. Prezenta propunere contribuie la realizarea unui nivel ridicat de securitate internă, oferindu-le autorităților mijloacele necesare pentru accesarea rapidă, fără sincope, sistematică și controlată a informațiilor de care au nevoie.

·azilul: propunerea include Eurodac printre sistemele centrale ale UE care vor beneficia de interoperabilitate.

·gestionarea frontierelor externe și securitatea: prezenta propunere consolidează sistemele SIS și VIS, care contribuie la controlul eficient al frontierelor externe ale Uniunii, viitorul EES, precum și sistemele ETIAS și ECRIS-TCN, ambele aflate în stadiu de propunere.

2.TEMEI JURIDIC, SUBSIDIARITATE ȘI PROPORȚIONALITATE

•Temei juridic

Principalul temei juridic va fi constituit din următoarele articole din Tratatul privind funcționarea Uniunii Europene: Articolul 16 alineatul (2), articolul 74, articolul 78 alineatul (2) litera (e), articolul 79 alineatul (2) litera (c), articolul 82 alineatul (1) litera (d), articolul 85 alineatul (1), articolul 87 alineatul (2) litera (a) și articolul 88 alineatul (2).

În temeiul articolului 16 alineatul (2), Uniunea are competența de a adopta măsuri referitoare la protecția persoanelor fizice cu privire la prelucrarea datelor cu caracter personal de către instituțiile, organele, oficiile și agențiile Uniunii, precum și de către statele membre atunci când desfășoară activități care fac parte din domeniul de aplicare a dreptului Uniunii, precum și de a adopta norme privind libera circulație a acestor date. În temeiul articolului 74, Consiliul poate să adopte măsuri în vederea asigurării cooperării administrative între departamentele din statele membre în domeniul justiției, libertății și securității. În temeiul articolului 78, Uniunea are competența de a adopta măsuri în vederea creării unui sistem european comun de azil. În temeiul articolului 79 alineatul (2) litera (c), Uniunea are competența de a adopta măsuri în domeniul imigrării clandestine și al șederii ilegale. În temeiul articolului 82 alineatul (1) litera (d) și al articolului 87 alineatul (2) litera (a), Uniunea are competența de a adopta măsuri de consolidare a cooperării polițienești și judiciare referitoare la colectarea, stocarea, prelucrarea, analizarea și schimbul de informații relevante. În temeiul articolului 85 alineatul (1) și al articolului 88 alineatul (2), Uniunea are competența de a stabili atribuțiile Eurojust, respectiv ale Europol.